b'\n_START_ARTICLE_\nGlukozamin\n_START_SECTION_\nVloga\n_START_PARAGRAPH_\nGlukozamin ima v na\xc5\xa1em telesu za\xc5\xa1\xc4\x8ditno vlogo, prepre\xc4\x8di obrabo in spodbudi proizvodnjo hrustanca in pove\xc4\x8da gibljivost sklepov._NEWLINE_Glukozamin je najosnovnej\xc5\xa1i gradnik v biosintezi \xc5\xa1tevilnih snovi, vklju\xc4\x8dno z glikoproteini, glikozaminoglikani in proteoglikani, ki so tesno povezane s strukturo in funkcijo sklepov. Primer teh gradnikov je beljakovina kolagen.\n_START_SECTION_\nU\xc4\x8dinki in uporaba glukozamina\n_START_PARAGRAPH_\nGlukozamin se uporablja pri osteoartritisu, ki je med najpogostej\xc5\xa1imi oblikami bolezeni sklepov, revmatoidnem artritisu, lahko pa tudi pri \xc5\xa1portni po\xc5\xa1kodbi sklepa. Osteoartitis je degenerativna bolezen, ki prizadane razli\xc4\x8dne sklepe, kot so kolena, komolci,ramena, kolki in hrbtenica pri starej\xc5\xa1i poulaciji. Pojavijo se bole\xc4\x8dine, togost, omejitev gibanja in otekanje ter deformacije sklepov, Nekatera zdravila pri terapiji osteoartritisa se osredoto\xc4\x8dajo zgolj na simptome bolezni, druga zdravila pa ugodno posegajo v strukturo sklepnega tkiva. Za\xc5\xbeeljena je predvsem druga kategorija zdravil, ki naj bi upo\xc4\x8dasnila napredovanje bolezni in tako ugodno vplivala tudi v procesu dolgotrajnega zdravljenja. Nasprotno pa zdravila, ki vplivajo predvsem na bole\xc4\x8dino, v ve\xc4\x8dini se uporabljajo NSAID, naj bi v dolgotrajni terapiji povzro\xc4\x8dali stranske u\xc4\x8dinke na organizem._NEWLINE_V strokovni literaturi zasledimo, da se glukozamin lahko uporablja tudi pri revmatoidnem artritisu. Pri revmatoidnem artritisu je prizadetih in vnetih ve\xc4\x8d sinovijskih sklepov. Revmatsko spro\xc5\xbeeni sinovitis sprosti mediatorje, ki vplivajo na katabolne u\xc4\x8dinke na sklepno komponento. Ti mediatorji so IL-1 (interlevkin 1), TNF (faktorji tumorske nekroze), PGE2 (prostaglandin E2), MMPs (metaloproteaza) in du\xc5\xa1ikov oksid (NO). Ker glukozamin deluje supresivno na proizvodnjo teh mediatorjev, se pri\xc4\x8dakuje, da ima antirevmati\xc4\x8dni u\xc4\x8dinek. Nekateri priporo\xc4\x8dajo glukozamin tudi pri akutni po\xc5\xa1kodi \xc5\xa1portnega kolena, ko se pojavi oteklina in bole\xc4\x8dina. Nekateri \xc5\xa1portniki se pohvalijo z uspehom pri uporabi glukozamina, pri drugih pa ni vidnega izbolj\xc5\xa1anja.\n_START_SECTION_\nOmejitve pri uporabi glukozamina\n_START_PARAGRAPH_\nKot omejitev pri uporabi glukozamina veljajo bolniki s hudo obliko osteoartritisa, kjer je zna\xc4\x8dilno veliko zo\xc5\xbeenje medsklepnega prostora. Pri teh bolnikih ne pride do signifikantnega izbolj\xc5\xa1anja stanja. Terapija z glukozaminom je primerna le v blagih do zmernih oblikah osteoartritisa._NEWLINE_IGF-1 (insulin-like growth factor-1 ali inzulinu podoben rastni faktor-1 ) je anaboli\xc4\x8dni rastni dejavnik, ki pomembno prispeva k rasti in popravilu hrustan\xc4\x8dnega tkiva. Vnetje zavira izra\xc5\xbeanje IGF-1, kar se ka\xc5\xbee kot lokalno prevladajo\xc4\x8di katabolni u\xc4\x8dinek (razgradnja). Zdi se, da glukozamin v tem primeru zmanj\xc5\xa1a tako katabolne kot anabolne poti, zato je njegov potencial popravila in obnove hrustan\xc4\x8dnega tkiva lahko omejen.\n_START_SECTION_\nNa\xc4\x8dini aplikacije in vrste glukozamina\n_START_PARAGRAPH_\nGlukozamin se lahko aplicira na razli\xc4\x8dne na\xc4\x8dine. Najpogostej\xc5\xa1i na\xc4\x8din aplikacije je peroralno v obliki tablet, kapsul ali pra\xc5\xa1kov. Priporo\xc4\x8den dnevni odmerek je 1500\xc2\xa0mg na dan, 8-12 tednov. V teh okvirih je uporaba glukozamina varna in ne povzro\xc4\x8da ne\xc5\xbeelenih u\xc4\x8dinkov._NEWLINE_V praksi jemanje glukozamina lahko traja tudi ve\xc4\x8d mesecev neprekinjeno, saj glukozamin pri veliki ve\xc4\x8dini oseb nima nobenih stranskih u\xc4\x8dinkov. Glukozamin se lahko uporablja tudi v obliki obli\xc5\xbeev, kreme ali pene. Glukozamin je lahko v razli\xc4\x8dnih kemijskih oblikah; kot sulfat, hidroklorid ali pa kot N-acetilglukozamin. Najpogosteje se uporablja glukozamin sulfat.\n_START_SECTION_\nNe\xc5\xbeeleni u\xc4\x8dinki glukozamina\n_START_PARAGRAPH_\nVe\xc4\x8dina oseb glukozamin odli\xc4\x8dno prena\xc5\xa1a. Njegova uporaba v obi\xc4\x8dajnih odmerkih je varna. Med klini\xc4\x8dnimi \xc5\xa1tudijami ni bilo ugotovljenih nobenih resnih ne\xc5\xbeelenih dogodkov, ki bi jih lahko pripisali glukozaminu. Vendar pa ve\xc4\x8dino glukozamina izolirajo iz morskih sade\xc5\xbeev, zato se lahko pojavijo alergijske reakcije. Tem so \xc5\xa1e posebej so izpostavljene osebe z alergijo na morske sade\xc5\xbee, zato izdelki z glukozaminom zanje niso primerni._NEWLINE_Nekateri viri sladkornim bolnikom odsvetujejo uporabo glukozamina, \xc4\x8detudi ga jemljejo peroralno, spet drugi viri pa trdijo, da v normalnih odmerkih glukozamin nima posebnega vpliva na urejenost nivoja krvnega sladkorja, lipidov in \xc5\xbeilnih motenj pri diabeti\xc4\x8dnih osebah.\n_START_SECTION_\nKlini\xc4\x8dne \xc5\xa1tudije\n_START_PARAGRAPH_\nNarejenih je bilo ogromno klini\xc4\x8dnih \xc5\xa1tudij v povezavi z glukozaminom in osteoartritisom. \xc5\xa0tevilne \xc5\xa1tudije so pokazale, da glukozamin normalizira presnovo hrustanca pri osteoartritisu. Eden od mehanizmov je tudi, da glukozamin neposredno vpliva na vnetne reakcije._NEWLINE_Zdravljenje bolnikov z osteoartritisom je trajalo 8 tednov, z glukozaminom sulfat (1500\xc2\xa0mg dnevno), kot dve kapsuli dvakrat na dan peroralno pred obrokom. \xc5\xa0tudija je pokazala velike izbolj\xc5\xa1ave glede bole\xc4\x8din \xc5\xbee v enem tednu, progresivno izbolj\xc5\xa1anje pa so zasledili v obdobju \xc5\xa1tirih tednov protokola zdravljenja. Rezultati ka\xc5\xbeejo, da je uporaba glukozamin sulfata uspe\xc5\xa1no pripomogla k znatnemu zmanj\xc5\xa1anju bole\xc4\x8dine, togosti in funkcionalnega indeksa osteoartritisa oziroma aktivnosti bolezni._NEWLINE_Pri uporabi glukozamin sulfata pri bolnikih z osteoartritisom za obdobje 3 let je bilo ugotovljeno ob\xc4\x8dutno zmanj\xc5\xa1anje bole\xc4\x8dine, izbolj\xc5\xa1anje funkcije sklepa in prepre\xc4\x8ditev hrustan\xc4\x8dne obrabe._NEWLINE_Klini\xc4\x8dne \xc5\xa1tudije ka\xc5\xbeejo, da dolgotrajno peroralno dajanje glukozamin sulfata v odmerku do 1500\xc2\xa0mg dnevno v minimalni dobi 3 leta, upo\xc4\x8dasnjuje tudi degenerativni proces sklepnega hrustanca.'